钦定古今图书集成/明伦汇编/氏族典/第122卷 > 陈求道
## 钦定古今图书集成/明伦汇编/氏族典/第122卷 > 陈求道

按《宋史陈求道传》：“求道，字得之，咸宁人。登进士第，靖
康间，判都水监。及朝议二帝出郊请和，求道力争之，
不听。钦宗知康王兵众，求道请以元帅加之。赍蜡书
者八人，皆遇害，惟求道所荐刘定致书而还。金人立
张邦昌，下令在京官不朝者死，求道称疾不往，呕血
累日。开封尹亲以邦昌命召之，竟不能屈。建炎四年”，
命为襄邓随郢镇抚，以奏兵食不给，待命未行，自咸
宁挈家就食嘉鱼。值乱兵起，迺之蒲圻，寓龙堂僧寺。
未久，招抚刘忠叛，一夕，数千人麇至，驱求道家还嘉
鱼。至茗山逆旅，具酒食奉求道为主将，南走湖湘。求
道正色厉辞，贼怒，杀求道妻蔡及二子符佺必欲从
己，求道骂愈厉，贼斫其口，拔出舌断之。独符子凯窜
山谷得免。贼退，始得求道，尸瘗于兴陂。